Predkladacia správa

V súlade s príslušnými ustanoveniami § 45 zákona č. 92/1991 Zb. o podmienkach prevodu majetku štátu na iné osoby v znení neskorších predpisov  (ďalej len „zákon“) predkladá Ministerstvo hospodárstva SR na rokovanie vlády SR návrh na povolenie výnimky podľa § 45 ods. 5 zákona pre štátny podnik Slovenská pošta so sídlom v Banskej Bystrici na  zvýšenie majetkovej účasti podniku v spoločnosti Poštová banka, a.s., Bratislava upísaním  377 ks akcií v hodnote 9 545 640,- Sk. Predmetnú žiadosť o udelenie výnimky predložilo Ministerstvo dopravy, pôšt a telekomunikácií SR ako zakladateľ štátneho podniku Ministerstvu hospodárstva SR v zmysle postupu podľa § 45 ods. 5 zákona.

Štátny podnik Slovenská pošta je jedným z akcionárov Poštovej banky, a.s. Bratislava a vlastní 4 460 akcií banky v menovitej hodnote 25 230,- Sk, čo predstavuje 6,85 % podiel na základnom imaní banky. Základné imanie Poštovej banky, a.s. vo výške 1 648 939 680,- Sk  je rozdelené na 65 124 akcií s menovitou hodnotou jednej akcie 25 320,- Sk. Mimoriadne valné zhromaždenie Poštovej banky, konané 23. mája 2003 rozhodlo o zvýšení základného imania banky o 800 112 000,- Sk. Spoločnosť vydá na zvýšenie základného imania 31 600 ks nových akcií v menovitej hodnote jednej akcie 25 320,- Sk. Predstavenstvo spoločnosti vyzvalo listom z 18. augusta 2003 akcionárov banky na uplatnenie práva akcionárov na prednostné upisovanie akcií, a to v pomere menovitej hodnoty akcií akcionárov k výške doterajšieho základného imania. 
Slovenská pošta, š.p. požiadala Ministerstvo dopravy, pôšt a telekomunikácií SR o súhlas so zvýšením svojho majetkového vkladu v spoločnosti Poštová banka, a.s., a to upísaním 377 ks akcií v hodnote 9 545 640,- Sk. Vzhľadom na svoje terajšie postavenie minoritného akcionára a na ustanovenie § 18 ods. 1 zákona č. 513/1991 Zb. Obchodný zákonník v znení neskorších predpisov, ktoré  dáva akcionárovi právo zvolávať mimoriadne valné zhromaždenie akciovej spoločnosti v prípade, ak vlastní aspoň 5 % akcií, je záujmom Slovenskej pošty vlastniť po navyšovaní základného imania aspoň 5 % akcií banky. Na navyšovanie základného imania použije štátny podnik finančné prostriedky zo zisku za rok 2002. 
Ministerstvo dopravy, pôšt a telekomunikácií vzhľadom na úzke technologické väzby v peňažnom platobnom styku medzi Poštovou bankou, a.s. a Slovenskou poštou, š.p. a ďalšie vizuálne väzby – názov, podobné logo, resp. logo s motívom pošty, atď. považuje za vhodné udržať práva akcionára Slovenskej pošty v tejto banke aspoň na úrovni 5 % podielu zo  základného imania banky. Navýšenie podielu štátneho podniku vytvorí väčšie predpoklady pre zhodnotenie súčasného balíka akcií vo vlastníctve štátneho podniku pri prípadnom odpredaji v budúcom období.
Povolenie výnimky podľa § 45 ods. 5 zákona č. 92/1991 Zb. v znení neskorších predpisov nebude mať dopad na zamestnanosť, ani finančný, ekonomický a environmentálny vplyv.